René Christensen (DF), 2010-11-04:
Så handler det om lov om hold af slagtekalkuner.
Med dette lovforslag bliver der nu fastsat en samlet regulering, som er rettet imod slagtekalkuners opvækstforhold.
Lovforslaget indeholder jo en række mindstekrav om hold af slagtekalkuner og udgør et supplement til den øvrige lovgivning på området, altså dyreværnsloven.
Lovforslaget bygger på en rapport om hold af slagtekalkuner, som i maj 2010 blev afgivet af Justitsministeriets arbejdsgruppe, som har arbejdet med produktion af slagtefjerkræ.
Den årlige produktion i Danmark er på ca. 1,6 millioner kalkuner, og der er faktisk i dag ikke fastsat nogen regler for produktion af slagtekalkuner.
Så kunne man jo spørge sig selv, om det er nødvendigt.
Og ja, det mener vi i Dansk Folkeparti faktisk at det er.
Kalkuners velfærd og sundhed er påvirket af mange faktorer, som det også er blevet sagt, eksempelvis lys, plads, udluftning og foder.
Et andet parameter er strøelsens kvalitet, altså det, de går på.
Våd strøelse kan f.eks. give trædepudesvidninger, som jo desværre, som vi ved, er meget udbredt i kyllingeproduktionen.
Det kan ligeledes føre til brystsvidninger på de her store dyr.
Det kan også føre til, at koncentrationen af ammoniak i luften bliver væsentlig forhøjet med øjenskader og problemer i forhold til vejrtrækningen for dyrene til følge.
Og man må sige, at hvis der er nogen, der har været inde i en stald med våd strøelse eller dårlig udluftning, så ved man, hvordan det er.
Det er som at lugte til tredobbelt salmiak, og derfor er vi rigtig glade for, at det her er blevet en del af det.
Arbejdsgruppen anbefaler derfor, at der bør fastsættes regler om, at kalkunerne under hele produktionsforløbet skal have adgang til strøelsesmåtte, der er løs og tør i overfladen, og det sker faktisk i det her lovforslag.
Hvordan skal man så måle kvaliteten omkring trædepudesvidninger?
For kyllingernes vedkommende overvåger man jo trædepudesvidningerne på det enkelte slagteri, men der findes på nuværende tidspunkt ingen større kalkunslagterier i Danmark.
Det er derfor ikke muligt at etablere en ordning vedrørende overvågning af kalkunernes trædepuder, som svarer til ordningen for slagtekyllinger, står der i rapporten og ligeledes i lovforslaget.
Jeg må så sige, at vi dog forventer, at der bliver holdt nøje øje med udviklingen på det her område, og jeg er da faktisk også vidende om, for jeg er gået ind og har googlet lidt, at der er et slagteri, som startede op i 2009, og de havde en meget, meget fin start med over 8.000 kalkuner på de første 3 måneder.
Der skal vi følge op på, om det her slagteri kommer ind i en positiv udvikling.
Det kan vi jo håbe på det gør, og så får vi måske et sted, hvor vi også har mulighed for at foretage den her måling og se, hvordan det virker i praksis.
Arbejdsgruppen anbefaler ligeledes, at der stilles krav om, at alle kalkuner skal have uhindret adgang til tilstrækkelig nærende og afbalanceret og hygiejnisk foder hver dag og tilstrækkelige forsyninger af frisk vand af god kvalitet og på alle tidspunkter.
Arbejdsgruppen anbefaler også, at der stilles krav om, at kalkunerne gennem hele produktionsforløbet skal tildeles kråseflint.
Det er simpelt hen nogle småsten, som de indtager, og som kan være med til at findele føden under fordøjelsen, og det er utrolig vigtigt, og vi støtter også op om, at der kommer mindstekrav på det område.
Jeg vil dog sige, at i forbindelse med udvalgsarbejdet bliver vi nødt til at stille et spørgsmål om det med vand.
Vi er selvfølgelig meget enige i, at dyr så vidt muligt skal have adgang til frisk vand på alle tider af døgnet, men vi har haft en anden sag i forhold til løsgående grise om, hvordan man kunne gøre det om vinteren, hvor man kan komme ud for, at vandledningerne på de meget frosttunge nætter kan fryse til.
Der kan ske det, at det vand, man har stillet ud i et kar, kan fryse til.
Det vil vi stille et spørgsmål om, så vi ikke kommer ud i, at f.eks. økologiske landmænd ikke kan have fritgående kalkuner om natten i frostvejr udenfor.
Så vi støtter op om forslaget her.
Vi synes, det er godt, at der kommer nogle minimumskrav på det område.
Vi har et par spørgsmål til det i forbindelse med udvalgsarbejdet, men ellers ser lovforslaget fint ud.